Z m e n a   z a p í s a n ý c h   ú d a j o v
 
o  s p o l o č n o s t i   s   r u č e n í m   o b m e d z e n ý m

Modelová situácia:
 
Spoločnosť – údaje zapísané v obchodnom registri:
 
Spoločnosť	s ručením	obmedzeným	zapísaná	v Obchodnom	registri	okresného	súdu	
Bratislava I, v oddieli Sro, vo vložke číslo 1074/B	 	 	 	 	
 
Obchodné meno: PNEUMO, s. r. o.
 
Sídlo: Gondova 18/8, 831 28 Bratislava,
Deň vzniku spoločnosti: 1. 3. 2004
Predmet podnikania (činnosti):
1.       vykonávanie cestnej nákladnej dopravy
2.       nákup a predaj motorových vozidiel a motocyklov
3.       údržba a oprava motorových vozidiel a motocyklov
4.       oprava karosérií
5.       veľkoobchod s pohonnými hmotami a ropnými produktmi
6.       sprostredkovanie obchodu s potravinami, výrobkami z kovu, dreva, plastov a skla
 
Štatutárny orgán: Konatelia
 
Meno a priezvisko: Jan Pelz
Bydlisko: Frauenshoferstrasse 22/A 2321 M Mníchov SRN
Dátum narodenia: 17. 1. 1951 Deň vzniku funkcie: 1. 3. 2004
 
Meno a priezvisko: Pavlína Borovičková Bydlisko: Gaštanová 18/7 851 78 Bratislava - mestská časť Dúbravka 
Dátum narodenia: 4.10.1980
Rodné číslo: 801004/1234
Deň vzniku funkcie: 1. 3. 2004
 
Spôsob konania štatutárneho orgánu v mene spoločnosti:
 
V mene spoločnosti koná každý z konateľov samostatne. Pri právnych úkonoch vykonaných v písomnej forme pripojí k obchodnému menu spoločnosti svoj podpis.
 
Prokúra/prokurista:
 
Meno a priezvisko: Andrej Pavlík Bydlisko: Biela 48/9 852 07 Bratislava -mestská časť Petržalka
Dátum narodenia: 10.3.1966 Rodné číslo: 660310/7741
Deň vzniku funkcie: 11. 3. 2004

Spôsob konania prokuristu za podnikateľa:
 
Prokurista koná za spoločnosť samostatne. Pri písomných právnych úkonoch podpisuje tým spôsobom, že k obchodnému menu spoločnosti pripojí dodatok označujúci prokúru a svoj podpis.
 
Spoločníci:
 
FO
 
Meno a priezvisko: Jan Pelz 
Bydlisko: Frauenshoferstrasse 22/A
2321 M Mníchov SRN
Výška vkladu: 2.000 eur
Rozsah splatenia: 2.000 eur
 
Meno a priezvisko: Pavlína Borovičková Bydlisko: Gaštanová 18/7
851 78 Bratislava - mestská časť Dúbravka
Výška vkladu: 10.000 eur Rozsah splatenia: 10.000 eur
 
Meno a priezvisko: Peter Lisý Bydlisko: Vodná 103/14
 864 78 Bratislava  - mestská časť Čuňovo
Výška vkladu: 17.000 eur Rozsah splatenia: 17.000 eur
 
Základné imanie: 29.000 eur
 
Rozsah splatenia základného imania: 29.000 eur

Zmeny v skutočnostiach, ktoré sa zapisujú do obchodného registra
 
Dňa 21.1. 2021 bolo podpisom záložnej zmluvy zriadené záložné právo na obchodný podiel spoločníčky Pavlíny Borovičkovej. Záložné právo vzniká dňom zápisu do obchodného registra, ktorý sa navrhuje ku dňu 5.2.2021.
 
Spoločenská zmluva pripúšťa prevod obchodného podielu, pričom nevyžaduje na zriadenie záložného práva súhlas valného zhromaždenia.
 
Dňa 20.1. 2021 valné zhromaždenie rozhodlo o nasledovných skutočnostiach:
 
•	zmena sídla spoločnosti (k zmene sídla dochádza v rámci miestnej príslušnosti toho istého registrového súdu

•	zmena predmetu podnikania (doplnenie nového predmetu podnikania a zrušenie jedného pôvodného predmetu podnikania)
 
•	zriadenie organizačnej zložky s označením PNEUMO, s. r. o., organizačná zložka Svidník a s adresou umiestnenia vo Svidníku
 
•	ustanovenie do funkcie vedúceho odštepného závodu Ľubomíra Mišiaka
 
•	odvolanie prokuristu Andreja Pavlíka
 
•	udelenie prokúry novému prokuristovi Pavlíne Mikušovej
 
Dňa 20.1.2021 bola podpísaná zmluva o prevode obchodného podielu spoločníka Petra Lisého na Máriu Novú, ktorá nie je spoločníčkou spoločnosti. Spoločenská zmluva výslovne pripúšťa prevod obchodného podielu, pričom na tento prevod nevyžaduje súhlas valného zhromaždenia. Nadobúdateľka obchodného podielu Mária Nová v zmluve o prevode obchodného podielu vyhlásila, že pristupuje k spoločenskej zmluve. Zmluva o prevode obchodného podielu bola spoločnosti doručená dňa 20.1.2021, čím nastali účinky prevodu obchodného podielu voči spoločnosti.
 
Navrhovateľ:
 
Návrh na zápis spoločnosti do obchodného registra podala zapísaná osoba ako navrhovateľ dňa 5.2.2021
 
Obsah návrhu na zápis:
 
V návrhu na zápis zmeny zapísaných údajov konateľ navrhuje zapísať nasledovné zmeny:
 
•	zmena sídla spoločnosti
 
z: Gondova 18/8, 831 28 Bratislava
na: Malinová 45/8, 827 04 Bratislava 
na základe: rozhodnutia valného zhromaždenia z 20.1.2021
 
•	zmena predmetu podnikania
 
formou výmazu zrušeného predmetu podnikania: oprava karosérií a zápisu nového predmetu podnikania: predaj súčiastok a príslušenstva motorových vozidiel
na základe: rozhodnutia valného zhromaždenia z 20.1.2021 a živnostenského listu
 
•	zápis novozriadenej organizačnej zložky PNEUMO, s. r. o., organizačná zložka Svidník a jeho prvého vedúceho Ľubomíra Mišiaka
na základe: rozhodnutia valného zhromaždenia z 20.1.2021

•	zmena v osobe prokuristu
 formou výmazu starého prokuristu: Andrej Pavlík a
zápisu nového prokuristu: Pavlíny Mikušovej
na základe: rozhodnutia valného zhromaždenia z 20.1.2021

•        zápis záložného práva na obchodný podiel Pavlíny Borovičkovej
na základe záložnej zmluvy zo dňa 21.1.2021

•        zmena v osobe spoločníka spoločnosti
formou výmazu pôvodného spoločníka: Petra Lisého a zápisu nového spoločníka: Márie Novej
na základe: zmluvy o prevode obchodného podielu obsahujúcej vyhlásenie o pristúpení novej spoločníčky Márii Novej k spoločenskej zmluve

Postup pri vypĺňaní tlačiva návrhu na zápis zmeny zapísaných údajov:
 
Od 1. 10. 2020 sa návrh na zápis do obchodného registra podáva výlučne elektronickými prostriedkami registrovému súdu prostredníctvom elektronického formulára zverejneného na webovom sídle ústredného portálu verejnej správy alebo špecializovaného portálu.
 
Elektronické formuláre sú čiastočne interaktívne. Obsahujú nápovedy vo forme toopltipov (text, ktorý sa zobrazí po prejdení myškou po položke/poli vo formulári) a upozornenia na prípady, ak navrhovateľ opomenie vyplniť údaj formulára, ktorý je pri danej spoločnosti potrebné vyplniť. Uvedené upozornenia sa zobrazujú pri danom poli, ktoré je nevyplnené alebo nespĺňa požiadavky na  jeho vyplnenie.
 
Každú časť formulára po jej vyplnení je možné skontrolovať pomocou tlačidla „Kontrola“.
 
Ak je už elektronický formulár vyplnený a pripravený na odoslanie, je možné jeho vyplnenie skontrolovať pomocou tlačidla „Kontrola vyplnenia“ umiestneného v pravom hornom rohu prvej stránky formulára. Ak sú niektoré polia nevyplnené alebo sú vyplnené s chybou, zobrazia sa varovania možného nesprávneho vyplnenia. Varovania sú vo formulári označené červenou hviezdičkou alebo červenou prerušovanou čiarou s popisom.
 
Za zmenu akéhokoľvek počtu zapísaných údajov, ktoré sú obsiahnuté v jednom návrhu na zápis zmeny zapísaných údajov je podľa položky 17 zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov ustanovený súdny poplatok 33 eur.
 
Vo všeobecnosti, poplatky vyberané súdmi, orgánmi štátnej správy súdov a orgánmi prokuratúry sa platia v hotovosti, platobnou kartou, poštovým poukazom alebo prevodom z účtu v banke alebo v pobočke zahraničnej banky. Vzhľadom na skutočnosť, že  návrh na zápis do obchodného registra sa od 1. 10. 2020 podáva výlučne elektronickými prostriedkami registrovému súdu prostredníctvom elektronického formulára, súdny poplatok je možné uhradiť platobnou kartou, alebo prevodom z účtu v banke alebo v pobočke zahraničnej banky.
 
Staré aj nové sídlo spoločnosti sa nachádza na území Bratislavy. Z uvedeného dôvodu je daná miestna príslušnosť Okresného súdu Bratislava I.
 
V na to určených políčkach navrhovateľ vyplnil oddiel a číslo vložky, do ktorých je spoločnosť zapísaná.
 
V kolónke „Navrhovateľ“ je uvedená zapísaná osoba.
 
Údaje, ktoré sa do obchodného registra navrhujú zapísať, sa vpisujú do stĺpca označeného ako „Zápis“.
 
Údaje, ktoré sa navrhujú vymazať“ sa vpisujú do stĺpca označeného ako „Výmaz“.
 
Zápis alebo výmaz sa posudzuje vo vzťahu k celému komplexu údajov – tzn. napr. ak došlo k zriadeniu záložného práva na obchodný podiel spoločníka, pričom sa však samotné údaje o spoločníkovi nemenia – do príslušných kolónok sa vypíšu aj identifikačné údaje o tomto spoločníkovi, keďže sa zápis záložného práva realizuje vo vzťahu k jeho obchodného podielu. Podobná situácia nastáva v prípade zmeny sídla, ku ktorej dochádza v rámci Bratislavy. V prípade sídla ide rovnako o uzavretý komplex údajov, preto je potrebné aby sa zápis/výmaz navrhol aj vo vzťahu k názvu obce, hoci sa tento z obsahového hľadiska nemení.
 
V prípade, že došlo k zmene v určitom zapisovanom údaji (napr. predmet podnikania) alebo komplexe zapisovaných údajov (spoločníci), sa táto skutočnosť vždy vyznačí formou vpísania krížiku do políčka označeného ako „Označiť zmenu“.
 
Listy/polia vyhradené na zápis údajov, ktoré sa v danom prípade nezapisujú (t. j. napr. údaje o dozornej rade, základnom imaní a jeho zmene, údaje o likvidácii) zostali v danom prípade prázdne. Nevyplnené listy/polia sa nepreškrtávajú ani nešrafujú.
 
Aj nevyplnené strany zostávajú súčasťou tlačiva návrhu na zápis zmeny zapísaných údajov.
 
Vyplnia sa i údaje o počte príloh (listín) priložených k návrhu na zápis zmeny zapísaných údajov. V danom prípade sa k návrhu na zápis prikladajú listiny, z ktorých vyplýva zmena v zapisovaných údajoch a listiny, ktoré osvedčujú splnenie podmienok ustanovených právnymi predpismi.

Týmito listinami sú:
 
 zápisnica z valného zhromaždenia obsahujúca rozhodnutie o zmene sídla, zmene predmetu podnikania, rozhodnutie o odvolaní prokuristu a vymenovaní nového prokuristu, ako aj rozhodnutie o zriadení organizačnej zložky a vymenovaní jej vedúceho
 
•        živnostenský list
 
•        zmluva o prevode obchodného podielu spoločníka
 
•        zmluva o zriadení záložného práva na obchodný podiel spoločníka
 
Všetky listiny, ktoré sú podľa § 11 ods. 2 písm. a), c), e), f), h) a i) vyhlášky MS SR č. 25/2004 Z. z., je podľa § 3 zákona č. 530/2003 Z. z. o obchodnom registri a o zmene a doplnení niektorých zákonov v znení neskorších predpisov potrebné uložiť aj do zbierky listín. Pôvodne sa všetky  listiny prikladali v dvoch vyhotoveniach, z ktorých jedno bolo určené na uloženie do zbierky listín.  Vzhľadom na skutočnosť, že  návrh na zápis do obchodného registra sa od 1. 10. 2020 podáva výlučne elektronickými prostriedkami registrovému súdu prostredníctvom elektronického formulára, listiny sa pripájajú k elektronickému návrhu v elektronickej podobe iba jeden krát. Výnimku predstavuje situácia, ak povaha alebo veľkosť listiny, ktorá sa prikladá k návrhu na zápis do obchodného registra, neumožňuje jej podanie v elektronickej podobe spolu s návrhom na zápis v elektronickej podobe, navrhovateľ k návrhu na zápis pripojí písomné vyhlásenie, v ktorom uvedie dôvod, pre ktorý listina nemohla byť podaná v elektronickej podobe spolu s návrhom, a v lehote 15 dní odo dňa podania návrhu na zápis doručí listinu v listinnej podobe registrovému súdu, inak registrový súd na návrh na zápis do obchodného registra nebude prihliadať. Ustanovenia osobitného zákona o zaručenej konverzii sa na postup registrového súdu podľa predchádzajúcej vety nepoužijú.
 
Súdny poplatok za uloženie do zbierky listín nie je v danom prípade potrebné osobitne platiť, keďže tento poplatok sa podľa položky 17 zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov vyberá iba za uloženie listiny do zbierky listín, ak ide o listinu, ktorá sa do zbierky listín ukladá bez zápisu (t. j. mimo registrácie údajov). Z uvedeného dôvodu je potrebné v návrhu na zápis do obchodného registra vyznačiť počet priložených  listín.
 
Návrh konatelia musia autorizovať (podpísať) v zmysle § 23 zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení zákona č. 273/2015 Z. z.
 
Navrhovatelia vyznačením krížika v príslušnom políčku na liste zvolili možnosť zaslania potvrdenia o zápise/výpisu z obchodného registra (v prípade vykonania zápisu) resp. oznámenia o odmietnutí vykonania zápisu (v prípade odmietnutia vykonania zápisu) elektronickými prostriedkami.